2014. | október | 31.

Igazságügyi Minisztérium

CÉGINFORMÁCIÓS ÉS ÜGYFÉLKAPCSOLATI OSZTÁLY

Sajtóközlemény

az ÁROP-1.A.4-2012-2012-0006 jelű „Nyilvántartások adattisztítási és migrációs feladatainak ellátása” című projekt 2014. október 31-ei sikeres lezárásáról

**A Közigazgatási és Igazságügyi Minisztérium, az Igazságügyi Minisztérium jogelődjeként elnyert ÁROP-1.A.4-2012-2012-0006 jelű „Nyilvántartások adattisztítási és migrációs feladatainak ellátása” című projekt 2014. október 31-én sikeresen lezárult.**

A Projekt eredményeképpen befejeződött az **Országos Cégnyilvántartó és Céginformációs Rendszerben**, valamint az **Elektronikus Beszámoló Rendszerben** hibásan rögzített adatok feltérképezése, kijavítási alternatívák kidolgozása, továbbá egy átfogó adattisztítás keretében ezen adatbázisok valóságnak megfelelő állapotba hozása a cégnyilvánosságról, a bírósági cégeljárásról és a végelszámolásról szóló 2006. évi V. törvényben előírt közhitelesség követelményének megfelelően.

Fentieken túl az **Elektronikus Beszámoló Rendszerben** egy olyan mindenre kiterjedő integrációs stratégia is kidolgozásra került, melynek segítségével új funkcionalitások bevezetése vált lehetővé és egyúttal fenntarthatóvá vált az adattisztítások eredménye, megtörtént a kiszolgáló szervezetnek az elektronikus működéshez és a Szolgáltató Állam létrehozásához megfelelő fejlesztése, átalakítása is. E fejlesztések megvalósításaként értük el azt a célt, amely által a jövőben jelentősen csökkennek az adminisztratív terhek, kevesebb jogorvoslat várható és biztosítható az új jogszabályi környezetnek való megfelelés.

Az **Országos Cégnyilvántartó és Céginformációs Rendszer tekintetében** feltárásra és kijavításra kerültek a korábban manuálisan felvett, azonban hibásan rögzített adatok, megszűntetésre kerültek az esetlegesen előforduló redundanciák is. A tervezett célok megvalósulásával jött létre a kiemelkedően magas szintű, valós adatokkal rendelkező cégadatbázis, amely minden pontban megfelel a hatályos jogszabályoknak.

Az adatminőség megtartása érdekében további fejlesztések valósultak meg az informatikai rendszerben, amely megakadályozza az újabb adathibák keletkezését és biztosítja az adatminőség fenntartását.

Az **Elektronikus Beszámoló Rendszer** fejlesztésével mind az ügyfelek, mind a feldolgozó állami szervek számára „barátságosabb”, kényelmesebb és több szolgáltatást nyújtó megoldás került kialakításra.

Annak érdekében, hogy az Elektronikus Beszámoló Rendszera kapcsolódó adatbázisokkal való adatcseréjének, együttműködésének megfeleljen, szükség volt az elmúlt 13 évben, közel 4 millió db, eltérő struktúrában benyújtott beszámoló egy **új, egységes szerkezeti struktúrába történő migrálása**. Az ezt követően rendelkezésre álló adatok átvizsgálása, az adathibák felderítése, javítása hozta létre a közel 98%-ban tiszta emelt minőségű adatbázist.

Mindezeken túl a beérkezett jelzések, észrevételek figyelembevételével, központban az egyszerűség elvével kidolgozásra és létrehozásra került egy **új, ügyfélorientált online beszámoló kitöltési, befogadási és ellenőrzési folyamat**, amely a NAV adatbázis adataival együttműködve biztosítja a jövőben benyújtott beszámolók illeszkedését a már kialakított emelt szintű adatbázisba, ami további garanciát jelent a hibás eljárások, publikációk számának jelentős csökkenésére.

A fentiek érdekében az új online folyamat számos **új tartalmi és kényelmi funkciót** biztosít az ügyfelek részére, mint például a tartalmi ellenőrzések azonnali ügyfél oldalon történő elvégzése, amely lehetővé teszi, hogy a beküldő cég képviselője rögtön, még benyújtást megelőzően értesüljön a beszámoló esetleges hibáiról, illetve további már meglévő funkciók újragondolása és fejlesztése is megtörtént.

A migrációval, az adatok tisztításával és egységes adatbázis létrehozásával a korábbi offline, illetve az új online eljárások alapján benyújtott beszámolók pontos adattartalommal, megbízható minőségben, egységes és közhiteles formában váltak elérhetővé, így a korábbi kormányzati intézkedések eredménye mérhetővé, a jövőbeni intézkedések pedig pontosabban tervezhetőek.

Mindezek alapján a Projekt megvalósítása során jelentős mértékben megemelkedik a gazdasági élet szempontjából legkiemelkedőbb közhiteles állami adatbázisok minősége, megalapozottsága. Az adatbázisok megtisztításával, a beküldési folyamatok racionalizálásával az államigazgatási szervek, illetve hatóságok naprakész, hiteles adatokra támaszkodva képesek meghozni az esetlegesen szankciókkal bíró döntéseiket, a gazdasági életet valóban tükröző jelentések, kimutatások készíthetőek az állami döntéshozók számára, melyek hozzájárulnak a jól megalapozott felsővezetői koncepcionális döntésekhez, illetve nem utolsó sorban a Projekt sikere révén nő az állampolgárok Jó Államba, és a Szolgáltató Államba vetett bizalma.

Az ÁROP 1.A.4 „Nyilvántartások adattisztítási és migrációs feladatainak ellátása” elnevezésű projekt megvalósítása a Közigazgatási Reform Programok Irányító Hatósága 2013. január 4-i hatállyal aláírt támogatási szerződésben, az Európai Szociális Alap társfinanszírozásával 198.490.000,- Ft összegű uniós támogatásra érdemesnek ítélte.